11. september 2024

**Lars Michael Madsen er blevet tildelt ridderkorset**

**Tradiums administrerende direktør Lars Michael Madsen har modtaget ridderkorset af Dannebrogordenen for sit virke i statens tjeneste gennem 25 år.**

Et brev fra hoffet, et ridderkors og invitation til audiens hos Hans Majestæt Kongen følger med, når man som administrerende direktør Lars Michael Madsen på Tradium, Erhvervsskole og
-gymnasier, Randers, er blevet udnævnt til ridder af Dannebrog.

Lars Michael Madsen har modtaget ridderkorset på baggrund af sit virke i statens tjeneste gennem 25 år, hvor han siden 2007 i en direktionsrolle har demonstreret en enestående indsats for erhvervs-, erhvervsgymnasiale- samt voksen- og efteruddannelser i Kronjylland og i Danmark.

Lars Michael Madsen er uddannet cand.scient.adm. fra Aalborg Universitet og trådte i 1999 ind i erhvervsskoleverdenen og statens tjeneste med en ansættelse som kvalitets- og markedsføringschef ved Randers Tekniske Skole. Samme sted fungerede han i periode 2005-07 som uddannelseschef/souschef, fra 2007-08 som konstitueret direktør og fra 2008-2010 som direktør. Randers Tekniske Skole fusionerede i 2010 med Handelsskolen Minerva til ”Tradium, Erhvervsskole og -Gymnasier, Randers,” hvor Lars Michael Madsen i perioden 2010-16 har fungeret som vicedirektør og siden 2016 som administrerende direktør.

Lars Michael Madsens lederskab har været kendetegnet ved det udsyn, det kræver at få en stor erhvervsskole til at følge med samfundsudviklingen. Samtidig er hans indsats for erhvervsuddannelserne kendetegnet ved at række ud over egen skoles rammer. Det er lokalt f.eks. som en god og stærk partner i uddannelsessamarbejdet i Randers Kommune, hvor han rækker ud til såvel grundskole som de øvrige ungdoms- og videreuddannelsesinstitutioner i Randers og bestyrelsesmedlem i Business Randers siden 2011.

Nationalt har Lars Michael Madsen været bestyrelsesmedlem i Danske Erhvervsskoler og -Gymnasier (DEG) siden 2020 samt formand for Voksen og Efteruddannelsesudvalget under DEG siden 2022. Derudover er han DEG´s tilforordnede i Børne- og Undervisningsministeriets Råd for Voksen- og Efteruddannelse (VEU-Rådet) samt i Det Regionale Arbejdsmarkedsråd (RAR Østjylland).

Lars Michael Madsen fik ridderkorset overrakt af Tradiums bestyrelsesformand Søren Sørensen på bestyrelsens møde tirsdag den 11. september.

**Om Tradium**

”Tradium, Erhvervsskole og -gymnasier, Randers” er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 430 medarbejdere og underviser ca. 2.600 årselever på seks adresser i Randers og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere.
Læs mere på tradium.dk